b'\n_START_ARTICLE_\nSvetivci\n_START_SECTION_\nOpis\n_START_PARAGRAPH_\nNajmanj\xc5\xa1i predstavniki merijo v dol\xc5\xbeino manj kot pol centimetra, najve\xc4\x8dji pa zrastejo do 10 cm in imajo premer kril 15 cm. Izrastki glave so lahko dolgi in nazob\xc4\x8dani, tanki ali kijasti. Verjetno najznamenitej\xc5\xa1i primer je Fulgora laternaria in ostale vrste iz rodu Fulgora, ki imajo ogromen izrastek v obliki ara\xc5\xa1ida, ki od strani mo\xc4\x8dno spominja na krokodiljo glavo. Ta in \xc5\xa1e nekatere druge vrste imajo poleg tega kontrastne pege na krilih, ki spominjajo na o\xc4\x8di, pogosta pa je tudi \xc5\xbeivopisana barva kril, predvsem pri vrstah Starega sveta, medtem ko so ameri\xc5\xa1ke vrste obi\xc4\x8dajno kripti\xc4\x8dno obarvane. Podobno kot druge vrste iz sorodstva svetivcev proizvajajo vosek iz \xc5\xbelez na zadku, s katerim prekrivajo svoje telo, samice pa tudi jaj\xc4\x8deca._NEWLINE_Prehranjujejo se s sesanjem rastlinskih sokov, obi\xc4\x8dajno iz nadzemnih olesenelih delov dreves. Kot \xc5\xa1kodljivec je prepoznana kitajska vrsta Lycorma delicatula, ki se je raz\xc5\xa1irila v Ju\xc5\xbeno Korejo in Severno Ameriko, kjer predstavlja nadlogo v vinogradni\xc5\xa1tvu.\n_START_SECTION_\nTaksonomija\n_START_PARAGRAPH_\nTrenutno sprejeta klasifikacija ni\xc5\xbejih skupin temelji na obliki glave, a je kot ka\xc5\xbee umetna in s tem nezadostna za sodobno filogenetsko taksonomijo, vendar celovita revizija dru\xc5\xbeine \xc5\xa1e ni bila opravljena. Najbli\xc5\xbeje sorodni so jim dolgoglavci (dru\xc5\xbeina Dictyopharidae), ki imajo prav tako dolge izrastke glave in zaenkrat za ve\xc4\x8d poddru\xc5\xbein (predvsem Zanninae) ni jasno, ali spadajo med svetivce ali dolgoglavce.'